钦定古今图书集成/理学汇编/经籍典/第003卷 > 后周
## 钦定古今图书集成/理学汇编/经籍典/第003卷 > 后周

### 太祖广顺三年十一经板成

按《五代史太祖本纪》，不载。　按《玉海》，“周广顺三年六
月丁巳，《十一经》及《尔雅》《五经文字》《九经字样》”板成，判
监田敏上之，各二部，一百三十册，四门博士李鹗书，
唯《公羊》并二礼郭嵠书。

### 世宗显德二年命田敏详校雕印经典释文

按《五代史世宗本纪》。不载。　按《玉海》。显德二年校勘
《经典释文》三十卷。雕印。命张昭、田敏详校。

显德三年，诏“访求书籍。”

按《五代史世宗本纪》，不载。　按《册府元龟》，显德三年
十二月诏曰：“史馆所少书籍，令本馆诸处求访补填，
如有收得书籍之家，并许进纳。其进书人部帙多少
等第，各与恩泽。如卷帙少者，量给资布。如馆内已有
之书，不在进纳之限。”

按《文献通考》：“周世宗以史馆书籍尚少，锐意求访，凡
献书者，悉加优赐，以诱致之。而民间之书，传写舛误，
乃选常参官三十人，校雠刊正，令于卷末署其名衔
焉。自诸国分据，皆聚典籍，惟吴蜀为多，而江左颇为
精真，亦多修述。”

显德　年，始有《经籍》刻板。

按《五代史世宗本纪》不载　按《宋史艺文志序》：“周显
德中，始有经籍刻板，学者无笔札之劳，获睹古人全
书。然乱离以来，编帙散佚，幸而存者，百无二三。”〈按经籍雕

板始于后唐。柳玭训序又言“唐时已见于蜀。” 今《宋史》又云“始于显德。” 并列以备参考。